Document ID: /fineweb-2-swissfilter-quality_10-filterrobots/filtered/01446.jsonl.gz/0

Geneven yli 200 suurlähettiläästä vain 42 on naisia. Näiden aloitteesta ja tuella järjestettiin 26. helmikuuta paneelikeskustelu naisten asemasta ja voimaannuttamisesta YK:n ihmisoikeusneuvoston 22. istunnon yhteydessä. Palais des Nationsin suuri istuntosali oli täpötäynnä naisvaltaista yleisöä. Tunnelma oli vapautunut ja välitön, vaikka lavalla istui 14 suuria saavuttanutta naissankaria mukaan lukien YK:n ihmisoikeusvaltuutettu Navi Pillay, entinen Sveitsin konfederaation puheenjohtaja Ruth Dreifuss, ensimmäinen EU-parlamenttiin valittu romaninainen Livia Jaroka ja Egyptin kansallisen naisten neuvoston puheenjohtaja Mervat El-Tallawy.
Panelistit toivat kukin keskusteluun omat kokemuksensa mm. etnisen taustan, taloudellisen epätasa-arvon, lainsäädännön sekä kulttuuristen ja perinteisten arvojen vaikutuksien näkökulmasta. Puheenvuoroissa käsiteltiin hyvin laaja-alaisesti, monipuolisesti ja yksityiskohtaisesti naiseuden tuottamia haasteita työelämässä ja toiminnassa yhteiskunnan jäsenenä. Ihmisoikeusvaltuutettu Pillay totesi sukupuoleen perustuvan syrjinnän suurimmaksi vahingoksi sen, että niin paljon inhimillistä pääomaa valuu hukkaan ympäri maailman.
Lisätietoa tapahtumasta ja mm. video löytyy YK:n ihmisoikeusvaltuutetun internet-sivulta http://www.ohchr.org/